Jetzt bin ich doch scho 30  Wuche schwanger und han na nie öppis in Blog gschriebe. Da isch es doch höchsti Ziit.  Wie ihr sicher wüsset (für die wos nöd wüsset schrieb is…) rächnet mer dass e Schwangerschaft im Schnitt 40 Wuche gaht. Ich han also scho 3/4 verbii. Min Buuch wird immer grösser und schwerer. Au wennd Hebamme am Dunschtig gseit hegi, ich hegi na en relativ "chline" Buuch. Er het doch immerhin en Umfang vo 102cm. Und ich bin froh, dass es nöd scho me sind.  Prinzipiell gahts  mer sehr guet. Es isch halt eifach alles stränger als vorher. Wenn ich nach 7 Stund schaffe heichume isch mis Lieblingsplätzli s Sofa. Mit dene chliine Vuggestuechind muess mer sich doch sehr vill bucke und s träge. Ich bin also froh, dass i 2 Wuche min "barselsorlov" = Mamiferie afangt.  Am Afang vo de Schwangerschaft hani na gfunde, dass segi ja keis Problem zum länger schaffe und han dänkt es werdi mir denn mega langwiilig dihei. Dem ist aber nicht so (ich gibes ja zu, Schappi   ).  S Baby isch sehr munter und hüpft im Buuch ume. Also das heisst, jetzt hüpfts nüme so fescht wills nüm so vill Platz hät. Defür merkis jetzt wenns sich nume dreht. Und vo usse gseht mers au. Das isch also na en spezielle Ablick, wenn sich de Buuch eifach so vo allei bewegt.  Ich has ja scho siit öppe de Wuche 20 gsürt ginge. Aber jedesmal wenn de Schappi sini Hand uf de Buuch gleit het, isch es still gsi. Geschter  Abig hetts sich denn aber doch mal na entschlosse sich au am Papi z "zeige". Und wenns öppis macht denn konsequent. Es hät also gstramplet wie wild. Jetzt weiss er au sicher, dass ich nöd nume z vill gässe han   .